Nicholas Sparks

Nicholas Charles Sparks (s. 31. joulukuuta 1965, Omaha, Nebraska, Yhdysvallat) on kansainvälisesti menestynyt yhdysvaltalainen kirjailija ja käsikirjoittaja. Hänen esikoisteoksensa, Kuuntele vain muistojasi, julkaistiin vuonna 1996 ja se on käännetty yli 45 kielelle. Sparksin teoksia on julkaistu 17 ja niistä kuudesta, kuten Viesti mereltä, Muistojen polku ja Kuuntele vain muistojasi, on tehty elokuva.

Yksityiselämä 

Sparks syntyi Omahassa, Nebraskassa, professori Patrick Michaelin ja kotiäiti Jill Emma Marien toiseksi lapseksi. Sparks kasvatettiin katolilaiseksi ja hän kävi pyhäkoulua. Sparksin perhe muutti hänen lapsuutensa aikana usein ja 8-vuotiaana Sparks oli asunut Watertownissa, Los Angelesissa ja Grand Islandilla. Vuonna 1974 Sparksin perhe asettui asumaan Fair Oaksiin, Kaliforniaan. Kymmenen vuotta myöhemmin, vuonna 1984, Sparks valmistui priimuksena Bella Vista -lukiosta ja jatkoi opintojaan Notre Damen yliopistossa pääaineenaan yritysrahoitus. Vuonna 1988 hän valmistui sieltä hyvin arvosanoin.

Sparks tapasi Catherine Coten vuonna 1988 ja he menivät naimisiin seuraavana vuonna. Heillä on viisi lasta: kolme poikaa ja kaksostyttäret.

Ura 

Sparks kirjoitti ensimmäisen teoksensa, The Passing, vuonna 1985. Sitä ei kuitenkaan julkaistu, kuten ei myöskään hänen toista romaaniaan, The Royal Murders (1989). Tämän jälkeen Sparks työskenteli muun muassa kiinteistövälittäjänä, tarjoilijana sekä hammashoitotuotteiden puhelinmyyjänä. Vuonna 1994 Sparks aloitti Kuuntele vain muistojasi -romaanin kirjoittamisen ja se julkaistiin lokakuussa 1995. Kirjan julkaisun jälkeen Sparks aloitti kiertueen, jonka aikana hän vieraili 45 kaupungissa. Kiertue oli pisin kirjakiertue Warner Books:n historiassa. Kuuntele vain muistojasi oli 56 viikkoa New York Times:n kovakantisten bestseller-kirjojen listalla ja 54 viikkoa pehmeäkantisten bestseller-listalla.

Viesti mereltä julkaistiin keväällä 1998. Kirja vietti seitsemän kuukautta New York Times:n kovakantisten kirjojen bestseller-listalla ja viisi pehmeäkantisten kirjojen listalla. Viesti mereltä -romaanin julkaisun jälkeen Sparks alkoi työskennellä "The Best Man" -romaanin parissa, mutta kirjoitettuaan sitä 200 sivua, hän keskeytti kirjoittamisen. Kesällä 1998 Sparks aloitti Muistojen polku -kirjan kirjottamisen ja sen elokuvaoikeudet myytiin saman vuoden joulukuussa Warner Brothersille. Kirjan elokuvaversion ensi-ilta oli helmikuussa 1999 ja sen maailmanlaajuiset tuotot olivat yli $120 miljoonaa.

Sparksin seuraava teos, Tunteiden äänet julkaistiin vuonna 2000 ja se oli sijalla yksi New York Times, Publishers Weekly, Wall Street Journal ja USA Today -lehtien kovakantisten kirjojen listalla. Vuoden 2001 huhtikuussa Sparks viimeisteli romaaninsa Käännekohta ja aloitti kuudennen teoksensa, Suojelusenkeli. Saman vuoden joulukuussa hän aloitti seuraavan romaaninsa, Illat meren rannalla, joka valmistui huhtikuussa 2002. Illat meren rannalla -kirjan kiertue kesti 21 päivää, minkä jälkeen Sparks viimeisteli Suojelusenkelin. Syksyllä 2002 Sparks aloitti kahdeksannen teoksensa, Hääjuhla kirjoittamisen, joka oli jatko-osa Kuuntele vain muistojasi -romaanille. Hääjuhla valmistui alkuvuodesta 2003 ja se julkaistiin syyskuussa samana vuonna. Hääjuhla oli viisi kuukautta bestseller-listalla.

Syksyllä 2004 Sparks alkoi työskennellä Usko rakkauteen -teoksen parissa. Se valmistui tammikuussa 2005 ja julkaistiin saman vuoden huhtikuussa. Julkaisun jälkeen Sparks vieraili kirjan kiertueen aikana 14 kaupungissa, minkä jälkeen hän jatkoi Usko rakkauteen -kirjan jatko-osan Ensi silmäyksellä kirjoittamista. Romaani julkaistiin lokakuussa 2005.

Haikein terveisin julkaistiin lokakuussa 2006 ja se oli sijalla yksi New York Times:n bestseller-listalla. Alkuvuodesta 2007, Sparks aloitti kolmannentoista romaaninsa Valinta. Se julkaistiin syyskuussa 2007. Tammikuussa 2008 Sparks alkoi työstää seuraavaa teostaan, Onnentuoja. Teos oli valmis kesäkuussa 2008 ja se julkaistiin syyskuussa. Samana syksynä Sparks aloitti The Last Song -käsikirjoituksen kirjoittamisen. Sen ensimmäinen luonnos oli valmis joulukuussa 2008 ja lopullinen versio tammikuussa 2009. Heti käsikirjoituksen valmistumisen jälkeen, Sparks aloitti samannimisen kirjan työstämisen ja se julkaistiin lopulta huhtikuussa 2010. Hänen kuudestoista teoksensa, Safe Haven, julkaistiin syyskuussa 2010.

Teokset 
Teoksista on julkaistu lyhennelmiä Valittujen palojen Kirjavalioissa.

Suomennetut teokset
Kuuntele vain muistojasi. (The Notebook, 1996). Suom. Kaisa Luntinen. WSOY, 1996.
Viesti mereltä. (Message in a Bottle, 1998). Suom. Arja Kantele. WSOY, 1998.
Muistojen polku. (A Walk to Remember, 1999). Suom. Liisa Honkasaari. WSOY, 1999.
Tunteiden äänet. (The Rescue, 2000). Suom. Anja Meripirtti. WSOY, 2000.
Käännekohta. (A Bend in the Road). Suom. Päivi Lankinen. WSOY, 2002.
Illat meren rannalla. (Nights in Rodanthe, 2002). Suom. Päivi Lankinen. WSOY, 2003.
Hääjuhla. (The Wedding, 2003). Suom. Marja Helanen-Ahtola. WSOY, 2004.
Suojelusenkeli. (The Guardian, 2003). Suom. Kristiina Savikurki. WSOY, 2004.
Usko rakkauteen. (True Believer, 2005). Suom. Anja Meripirtti. WSOY, 2006. 
Ensi silmäyksellä. (At First Sight, 2005). Suom. Terhi Kuusisto. WSOY, 2007.
Haikein terveisin. (Dear John, 2006). Suom. Hilkka Pekkanen. WSOY, 2008.
Valinta. (The Choice, 2007). Suom. Anja Meripirtti. WSOY, 2009.
Onnentuoja. (The Lucky One, 2008). Suom. Anu Niroma. WSOY, 2010.

Muut teokset 
Three Weeks With My Brother (2004)
The Last Song (2010)
Safe Haven (2010)
The Best of Me (2011)
The Longest Ride (2014)
See Me (2015)
Two by Two (2016)

Elokuvat 
Message in a Bottle (12. helmikuuta 1999)
Muistojen polku (25. tammikuuta 2002)
The Notebook – Rakkauden sivut (25. kesäkuuta 2004)
Nights in Rodanthe (26. syyskuuta 2008)
Haikein terveisin (5. helmikuuta 2010)
The Last Song (31. maaliskuuta 2010)
True Believer (TBA, 2011)
The Lucky One (TBA, 2012)
Safe Haven (2013)
The Best of Me (2014)
The Longest Ride (2015)
The Choice (2016)

Lähteet

Aiheesta muualla
 Nicholas Sparksin omat sivut

Yhdysvaltalaiset kirjailijat
Vuonna 1965 syntyneet
Elävät henkilöt
Seulonnan keskeiset artikkelit